CELEX: C2006/074/54
Language: sk
Date: 2006-03-25 00:00:00
Title: Vec T-6/06: Žaloba podaná  13. januára 2006  – Mopro-Nord GmbH/Komisia

25.3.2006   
            
            
               SK
            
            
               Úradný vestník Európskej únie
            
            
               C 74/29
            
         Žaloba podaná 13. januára 2006 – Mopro-Nord GmbH/Komisia
   (Vec T-6/06)
   (2006/C 74/54)
   Jazyk konania: nemčina
   Účastníci konania
   
      Žalobca: Mopro-Nord GmbH (Altentreptow, Nemecko) (v zastúpení: L. Harings a C. H. Schmidt, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie žalovanej o pomoci č. N 363/2004 zo 6. septembra 2005 (Ú. v. EÚ C 262, s. 5) v tom rozsahu, v ktorom sa v bodoch 25 až 27 opiera o uistenie nemeckých úradov, podľa ktorých výdavky uskutočnené pred povolením tejto pomoci Komisiou, ktorá musí byť individuálne oznámená, nemôžu získať podporu, pokiaľ ide o investičnú prémiu (investičný príspevok),
            
         
               —
            
            
               subsidiárne, zrušiť rozhodnutie žalovanej o pomoci č. N 363/2004 zo 6. septembra 2005 (Ú. v. EÚ C 262, s. 5) v celom rozsahu,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Žalobca podal žalobu proti rozhodnutiu Komisie K(2005) 3310, konečné znenie, zo 6. septembra 2005 o štátnej pomoci č. N 363/2004 pre novostavbu podniku pre spracovanie srvátky. Príjemca tejto pomoci je spoločnosť Mopro-Nord GmbH v spolkovej krajine Meklenbursko-Predpomoransko. V napadnutom rozhodnutí Komisia oznámila Spolkovej republike Nemecko, že pomoc, ktorú oznámila, je zlučiteľná s ES. Žalobca napáda najmä tú časť rozhodnutia, ktorá sa týka uistenia nemeckých úradov, podľa ktorých výdavky uskutočnené pred povolením tejto pomoci, individuálne oznámenej, nemôžu získať podporu, pokiaľ ide o investičnú prémiu.
   Na odôvodnenie svojej žaloby žalobca uvádza, že zistenie skutkového stavu žalovanej je chybné. Okrem toho namieta porušenie povinnosti odôvodnenia podľa článku 253 ES, ako aj porušenie zásady právnej istoty a zásady presnosti. Komisia navyše porušila napadnutým rozhodnutím článok 4 ods. 3 nariadenia (ES) č. 659/1999 (1), ako aj zásadu správneho úradného postupu. Okrem toho porušuje napadnuté rozhodnutie článok 87 ods. 3 písm. c) ES v spojení s rámcom práva Spoločenstva pre štátnu pomoc v sektore poľnohospodárstva (2). Nakoniec žalobca uvádza, že rozhodnutie Komisie porušuje zásadu ochrany legitímnej dôvery, ako aj zásadu zákazu diskriminácie.
   
      (1)  Nariadenie Rady (ES) č. 659/1999 z 22. marca 1999 ustanovujúce podrobné pravidlá na uplatňovanie článku 93 Zmluvy o ES (Ú. v. ES L 83, s. 1; Mim. vyd. 08/001, s. 339).
   
      (2)  Ú. v. ES C 28, s. 2, ako aj Ú. v. ES C 232, s. 19.